## Turisme Comunitat Valenciana concedix més de 300.000 euros en ajudes contra l'intrusisme en els allotjaments turístics

*** Esta línia d'ajudes permet que associacions i entitats subvencionen un 90 % com a màxim de la despesa de campanyes d'impuls al turisme responsable
* Nuria Montes: “L'objectiu és incentivar mesures i accions que eviten el frau en l'oferta turística d’allotjament de la Comunitat Valenciana”**

Turisme Comunitat Valenciana concedix en 2023 un total de 317.572,54 euros a través de la convocatòria d’ajudes destinades a la lluita contra l’intrusisme en els allotjaments turístics de la Comunitat Valenciana, segons resolució publicada este dijous en el [Diari Oficial de la Generalitat Valenciana](https://dogv.gva.es/datos/2023/10/19/pdf/2023_10289.pdf), en el número 9707.

En concret, són sis les associacions i entitats beneficiàries de la Comunitat Valenciana que reben esta ajuda, que oscil·la entre 20.000 i 100.000 euros i els permet subvencionar un 90 % com a màxim de la despesa de campanyes de publicitat en mitjans i altres suports de difusió que impulsen el turisme responsable.

La consellera d’Innovació, Indústria, Comerç i Turisme, Nuria Montes, ha recordat que estes ajudes tenen la finalitat d’incentivar mesures i accions que “eviten el frau en l’oferta turística d’allotjament de la Comunitat”.

Montes ha agraït el treball i el compromís dels projectes que s’han desenvolupat al llarg d’este any, d’impuls al turisme responsable, i ha advocat per “continuar combatent els allotjaments turístics il·legals, que són una amenaça per a la nostra destinació”, hi ha afegit.

Per a la titular de Turisme, “esta classe d’allotjaments són un problema que ha crescut de manera alarmant en els últims anys i que té un impacte negatiu en la societat, l’economia i la qualitat de vida dels ciutadans”.

En este sentit, Nuria Montes ha subratllat que “per a evitar-ne la proliferació, a més d’esta línia de convocatòria d’ajudes i suport al sector turístic, actualitzarem el registre d’habitatge regularitzat tenint en compte la referència cadastral”. Així mateix, ha posat l’accent a “utilitzar nous models d’intel·ligència artificial, amb bots que estiguen revisant 24 hores al dia què es comercialitza amb caràcter il·legal per a posteriorment implementar-ho”.

De la mateixa manera, Montes ha recordat que “Turisme serà especialment rigorosa en el règim sancionador”, assenyalant que “qualsevol irregularitat detectada en l’allotjament turístic serà sancionada, i es tancarà i s’eliminarà de l’equació turística”.

**Entitats beneficiàries**

Alguns dels projectes favorables de la convocatòria d’ajudes contra l’intrusisme en els allotjaments turístics de la Comunitat Valenciana, anteriorment esmentada, són entre altres, ‘Superanfitriones’ de l’Associació Provincial Empresarial d’Hostaleria i Turisme de Castelló; We Respect-Be Legal, de l’Associació d’Habitatges d’Ús Turístic de València (Viutur), i la campanya contra l’intrusisme de l’Associació Provincial d’Hotels d’Alacant.

Cal destacar que totes estes actuacions es desenvolupen al llarg d’este any 2023, i van des de campanyes de publicitat en mitjans de comunicació en línia i fora de línia, així com publicitat en altres suports de difusió, com ara anuncis en televisió, mitjans escrits, ràdio i Internet.

Així mateix, estes ajudes també permeten subvencionar l’edició de fullets, díptics, tríptics, cartells, tanques, pancartes i altres grans formats que fomenten el turisme responsable. A més de fòrums, seminaris i trobades, vinculats a les campanyes d’este programa.

Fecha: 19/10/2023